Video: Speaker in Baai sy pos kwytDA-raadslid Victor Manyati het buite stemming gebly. Foto: ANA Die speaker van die Nelson Mandelaabaai-metro, Jonathan Lawack, is Maandagoggend tydens ŉ raadsvergadering uit sy amp verwyder. Die mosie is deur die UDM se Mongameli Bobani gebring. Lawack is met 60 stemme vir die mosie uit sy amp gestem teenoor 59 stemme teen die mosie. DA-raadslid Victor Manyati het skokkend genoeg buite stemming gebly, wat uiteindelik gelei het tot Lawack wat sy posisie kwyt is. Johan Mettler, die stadsbestuurder, het ná Lawack se verwydering die raadsvergadering waargeneem en moes eerstens die kwessie rondom die verkiesing van ŉ nuwe speaker hanteer. Ander mosies waaroor daar ook gedebatteer sal word, is die verwydering van Athol Trollip as die uitvoerende burgemeester van Nelson Mandelabaai. Die DA het versoek dat daar geleentheid gegee word vir koukus terwyl opposisiepartye daarop aandring dat die vergadering voortgaan. Mettler het die raadsvergadering tot 14:00 verdaag terwyl hy regsadvies inwin oor hoe om die vergadering verder te hanteer. Hou Maroela Media dop vir meer.